CPF ส่ง Food Truck สู่ชุมชนวัดสามัคคีสุทธาวาส
CPF ส่ง Food Truck สู่ชุมชนวัดสามัคคีสุทธาวาส
12 มิ.ย. 2563

ดร.สมหมาย เตชะศิรินุกูล รองกรรมการผู้จัดการบริหาร บริษัท เจริญโภคภัณฑ์อาหาร จำกัด (มหาชน) หรือ CPF นำพนักงาน CPF จิตอาสา ร่วมกับ ผู้แทน นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ส่งมอบอาหารอุ่นร้อนพร้อมรับประทาน จาก CPF Food Truck ในโครงการ “อาหารปลอดภัย จากใจ..สู่ชุมชน” ครั้งที่ 19 เพื่อส่งมอบอาหารปลอดภัย ช่วยลดค่าครองชีพและบรรเทาความเดือดร้อนให้กับชาวชุมชนวัดสามัคคีสุทธาวาส ซอยจรัญสนิทวงศ์ 85 ที่ได้รับผลกระทบในช่วงโควิด-19 ณ โรงเรียนวัดสามัคคีสุทธาวาส เขตบางพลัด กรุงเทพฯ
โดย CPF ส่งเสริมให้คนไทยเข้าถึงอาหารปลอดภัยได้มาตรฐาน เพื่อคุณภาพชีวิตที่ดี ผ่านโครงการฯ ดังกล่าว โดย ซีพีเอฟ จะจัดทีมจิตอาสา ส่งรถ CPF Food Truck ลงพื้นที่ทุกวันอังคาร วันพฤหัสบดี และวันเสาร์ ส่งมอบอาหารอุ่นร้อนให้กับชุมชนในกรุงเทพฯ อย่างต่อเนื่อง ภายใต้วิสัยทัศน์ “ครัวของโลก” ที่ให้ความสำคัญกับอาหารปลอดภัยสูงสุด และตรวจสอบย้อนกลับได้ตลอดห่วงโซ่การผลิต สอดคล้องกับทิศทางความรับผิดชอบอย่างยั่งยืนของบริษัทภายใต้ 3 เสาหลัก คือ อาหารมั่นคง สังคมพึ่งตน และดิน น้ำ ป่า คงอยู่ สนับสนุนความมั่นคงทางอาหาร และการผลิตอาหารคุณภาพดีอย่างยั่งยืน
สำหรับอาหารสำเร็จรูปที่นำมาแจกมีให้เลือกถึง 6 เมนู ได้แก่ ข้าวอกไก่ซอสจิ้มแจ่ว ข้าวผัดไก่ย่างซอสเกาหลี ข้าวไก่สไปซี่ ข้าวอกไก่ย่างซอสเกาหลี ข้าวตับกระเทียม และข้าวไข่เจียว พร้อมด้วยไข่ต้ม นอกจากนี้ ซีพีเอฟ ยังร่วมกับพันธมิตร ได้แก่ โอสถสภา นำเครื่องดื่ม และ Mc ยีนส์ นำหน้ากากผ้า ร่วมมอบด้วย